Mistä on kyse? Jaana Konttisen puhelin rikkoutui joutuessaan Postin linjastojen väliin

Valitustenkaan jälkeen Posti ei korvaa kuin 40 euroa 600 euron puhelimesta

Postin mukaan pakkaus on olllut riittävä

Kuljettajan vastuu on lakisääteisesti rajoitettua, eli linjastojen väliin joutuminenkaan ei sysää vastuuta Postille

Jaana Konttinen lähetti iPhone 5 -puhelimensa korjattavaksi oululaiseen puhelinhuoltofirmaan. Matkalla Ouluun puhelin kuitenkin rikkoutui korjauskelvottomaksi.

Puhelimessa oli kuplamuovi ympärille. Lisäksi se oli pakattu pieneen pahvilaatikkoon. Jaana Konttinen

– Lähetin kuoreltaan virheettömän puhelimen huoltoon Postin kautta. Viisi päivää myöhemmin huoltofirma soitti: puhelin oli päätynyt väärälle linjastolle ja juuttunut linjaston väliin. Puhelin ei ole enää puhelin, eikä siitä kalua enää tule, Konttinen kertoo

Posti tunnustaa rikkoneensa puhelimen, mutta korvaussumma jää silti murto-osaan puhelimen todellisesta arvosta.

– Virkailija oli kovin pahoillaan. Hän kertoi, ettei puhelimen kuuluisi olla lainkaan sillä linjastolla, ja lupasipa vielä nimellänsä tämän lausunnon todistaa. Lupasivat korvata 40 euroa. Valitustenkin jälkeen, korvaus jäi tuohon naurettavaan summaan.

Katkennutta puhelinta vaikeampi korjata

Puhelin oli pakattu huoltoliikkeiden ohjeiden mukaisesti, niin etteivät pienten kolahdusten tai tipahtamisten pitäisi puhelimen kuntoon vaikuttaa. Linjastojen väliin, koneiden puristuksiin jäämistä se ei kuitenkaan kestänyt.

– Puhelimessa oli kuplamuovi ympärillä. Lisäksi se oli pakattu pieneen pahvilaatikkoon. Siinä oli myös teipit ympäri. Leimaa särkyvästä siinä ei kuitenkaan ollut, Konttinen summaa.

Puhelinhuoltoliikkeestä kerrotaan, että tämä oli heidän kohdallaan ensimmäinen kerta kun näin kävi. Mikko Koskimäki iHelp Finland Oy:stä toteaa, että huoltoon tullessaan puhelin oli mennyt käytännössä poikki.

– Paketointiohjeemme ovat tuntuneet hyviltä, kun vahinkoja huoltomääriimme nähden ei ole sattunut kuin tämä yksi, jolloin puhelin tuhoutui.

– Postin työntekijä kertoi pakettia tuodessaan, että siinä linjastossa, minkä väliin paketti joutui, ei kuulu minkään mennä sinne väliin. Postilla tämä ei kuitenkaan vaikuttanut korvausperusteisiin, Koskimäki toteaa.

Posti ei korvaa

Puhelimen huoltoliikkeeseen toimittanut postinkantaja kertoo puhelinpaketin olleen ”mutkalla” hänen lähtiessään viemään laitetta huoltofirmaan.

Ilmeisesti tässä tapauksessa pakkaus on ollut riittävä. Ilona Rintanen

Postin korvauskäytäntöjen mukaan puhelimen katkeaminen ei ole kuitenkaan Postin vastuulla.

– Ilmeisesti tässä tapauksessa pakkaus on ollut riittävä. Oikeakaan pakkaus ei välttämättä ehkäise rikkoontumista. Jos pakkaaminen on ollut puutteellista, tai lähetys olisi sisältönsä vuoksi pitänyt lähettää erilliskäsiteltävänä, Posti ei lähtökohtaisesti vastaa rikkoontumisesta, Postin lakimies Ilona Rintanen kuittaa.

Posti suosittelee turvavakuuttamaan muun muassa arvopaperit ja jalokivet. Jos arvoesine on turvavakuutettu, se päätyy turvakäsittelyyn, ja mahdolliset vahingot korvataan enintään vakuutusarvoon saakka.

– Kaikissa tavarankuljetuksissa kuljettajan vastuu on lakisääteisesti rajoitettu. Tämä perustuu siihen, että kuljettaminen on erityisen riskialtista, mutta toisaalta välttämätöntä nykymaailmassa. Korvaussumman perusteella arvelen, että kyseinen lähetys on ollut tiekuljetussopimuslain alainen. Se koskee maantiekuljetuksia ja enimmäiskorvaus rikkoontumisesta kotimaan kuljetuksessa on 20 € / kg, Rintanen summaa.